9. ΝΟΜΟΣ 6294 της 22/24 Σεπτ. 1934 Περί κυρώσεως τροποποιήσεως διατάξεων του καταστατικού της Τραπέζης της Ελλάδος. Άρθρον 1 Κυρούνται αι τροποποιήσεις του καταστατικού της Τραπέζης της Ελλάδος, αι ψηφισθείσαι αποφάσει της γεν. συνελεύσεως των μετόχων αυτής της 14 Φεβρ. 1934 εις τα άρθρα 33, 38, 55, αριθ. 5 παρ. 3. Άρθρον 2 Προκειμένου περί πληρωμών του Δημοσίου, ενεργουμένων υπό της Τραπέζης της Ελλάδος, ως ταμίου του Δημοσίου, κατά τους όρους του άρθρ. 45 του καταστατικού αυτής, δια πρακτόρων ή διαχειριστών αυτής εν τοις δημοσίοις ταμείοις, αφ’ ης έλαβε χώραν η κεκανονισμένη πράξις εξοφλήσεως υπό του δικαιούχου του οικείου τίτλου πληρωμής και εδόθη υπό του δημοσίου ταμείου προς τον πράκτορα ή διαχειριστήν της Τραπέζης εντολή πληρωμής, ο δικαιούχος του τίτλου πληρωμής θεωρείται έναντι παντός τρίτου ως λαβών το χρηματικόν ποσόν και πάσα εν τω μεταξύ εκχώρησις ή κατάσχεσις εις χείρας είτε του Δημοσίου, είτε της Τραπέζης της Ελλάδος, είτε των πρακτόρων ή διαχειριστών αυτής είναι ανίσχυρος και άνευ ουδενός νομίμου αποτελέσματος. Άρθρον 3 Αι πάσης φύσεως προνομίαι, ων, δυνάμει του από 17 Ιουλ./13 Αυγ. 1923 Ν.Δ. περί ειδικών διατάξεων επί των ανωνύμων εταιρειών και παντός άλλου νόμου, απολαύει η Εθνική Τράπεζα της Ελλάδος (ως ανώνυμος εταιρεία) ως και πάντες οι εξαιρετικού δικαίου ορισμοί, οι διέποντες την Τράπεζαν ταύτην, εκτείνονται και επί της Τραπέζης της Ελλάδος (ως ανωνύμου εταιρείας). 